Skrywer Wille Martin sterf | Netwerk24
Skrywer Wille Martin sterf
Deur Izak de Vries 27 Junie 2016 11:53
Wille Martin Foto: Carla van der Spuy
Wille Martin, wat onthou sal word as een van die skrywers wat Afrikaanse lesers in stories laat bly glo het, is Saterdag oorlede. Sy was 81 jaar oud.
In 1958, toe die Afrikaanse letterkunde se fokus verskuif het na die eksperimente van die Sestigers, het Martin begin klubboeke skryf.
Oor die volgende 50 jaar het meer as 200 werke uit haar pen verskyn.
Vandag is lekkerleesskrywers openbare figure. Mediaverklarings verskyn oor hul sukses en uitgewershuise bou webwerwe en blogs waarop professionele foto's verskyn.
Dit was anders in Martin se dae. Haar boeke is ingestuur, verwerk en het daarna verskyn. Niemand het onderhoude gedoen of verklarings uitgereik nie.
Tog is sy nie onbekend nie. Toe die nuus van haar dood Saterdag net voor 06:00 op Lekkerleesboekrak bekend gemaak is, het die huldeblyke ingestroom.
Binne ure het meer as 30 boodskappe verskyn van mense wat vandat hulle kinders was haar boeke verslind het.
Sophia Kapp, een van die nuwe generasie lekkerleesskrywers by Lapa Uitgewers, se onmiddellike reaksie was: "Jô, ek dink ek het ál 200 gelees!"
Martin is in Bethulie gebore. Sy is die dogter van die bekende skrywer Minnie Postma.
Sy het 'n BA-graad aan die Universiteit van die Vrystaat behaal en het gaan skoolhou, waarna sy later as joernalis by Volksblad en toe Die Vaderland gewerk het.
Teen 1983 was haar sukses van so 'n aard dat sy voltyds kon begin skryf.
Martin het oor genres heen geskryf. Haar Kaapse romanses was die voorlopers van 'n genre waarin daar vandag nog suksesvol geskryf word deur mense soos Dina Botha, maar sy het ook speurverhale, historiese romans, wetenskapfiksie en kinderboeke geskryf.
Ondanks haar sukses het Martin nederig gebly en Carla van der Spuy, 'n oudkollega, sê Martin het elke jaar haar verjaardag onthou en haar gebel.
Die ATKV dink met dank aan Wille Martin wat soveel vir die Afrikaanse storie gedoen het en betuig simpatie aan haar kinders met die verlies van hul ma.